
URBÁRSKE  POZEMKOVÉ  SPOLOČENSTVO                                                                                                                                                                                                                               033 01    Liptovský  Peter    
Členovia Urbárskeho pozemkového spoločenstva Liptovský Peter pozemkové spoločenstvo (ďalej len „pozemkové spoločenstvo“ alebo „spoločenstvo“) prijímajú za účelom podrobnejšej úpravy práv a povinností členov pozemkového  spoločenstva s právnou subjektivitou, a s poukázaním na ustanovenia § 5 ods. 2 Zákona č. 97/2013 Z.z. o pozemkových spoločenstvách tieto      
S T A N O V Y,

ktoré upravujú povinnosti členov spoločenstva, vnútornú organizáciu spoločenstva, pôsobnosť jeho orgánov, spôsob zvolávania a organizáciu zasadnutia valného zhromaždenia (ďalej len „zhromaždenie“), hlasovací poriadok zhromaždenia a zásady hospodárenia spoločenstva.

Článok 1

Vznik, názov a sídlo spoločenstva

1. Pozemkové spoločenstvo vzniklo v zmysle § 2 zákona NR SR 181/95 Z.z. účinného do 30.4.2013, zápisom do zoznamu pozemkových spoločenstiev  na Obvodnom lesnom úrade v Liptovskom Mikuláši dňa 28.03.2008 pod registračným číslom spoločenstva: 2008/00099-2/LM
2. Názov:  Urbárske pozemkové spoločenstvo Liptovský Peter
3. Sídlo:   Liptovský Peter č.76 
                  033 01 Liptovský Hrádok 
            okres Liptovský Mikuláš
4. IČO: 31941702  
Článok 2

Predmet a účel činnosti spoločenstva

1. Pozemkové spoločenstvo je združením majiteľov spoluvlastníckych podielov majetku spoločnej nehnuteľnosti, ktoré sa nachádzajú v k. ú. Liptovský Peter, Jamník,  Jakubovany, Liptovská Porúbka, Liptovský Ján a sú uvedeného na listoch vlastníctva, uvedených v zmluve o založení pozemkového spoločenstva s právnou subjektivitou, o celkovej výmere 255,52 ha, s celkovým počtom hlasov členov 23 709 a počtom hlasov SPF 1572. Ku dňu zápisu je evidovaných 186 členov.
2. Základom  majetku spoločenstva je spoločný lesný majetok a pasienky  bývalej  spoločnosti,  ktorý je rozhodujúcou súčasťou súhrnu majetkových hodnôt určených na plnenie úloh spoločenstva pri užívaní a hospodárení na spoločnej nehnuteľnosti. Spoločenstvo hospodári najmä z prostriedkov získaných z lesnej prvovýrobnej činnosti, z dotácií z verejných zdrojov  a iných fondov, ďalej z príjmov za nájom pozemkov, pasienkov, výkon poľovného práva a iného majetku patriaceho spoločenstvu. 

3. Základný majetok spoločenstva ku dňu jeho založenia tvoria lesné pozemky vrátane lesného porastu trvalých trávnatých porastov a ostatných plôch , tak ako sú uvedené v zmluve o založení spoločenstva. Ďalej je základný  majetok tvorený aj hnuteľným majetkom nadobudnutým za trvania doterajšieho pozemkového spoločenstva. 
4. Na práva a povinnosti vlastníkov spoločnej nehnuteľnosti a vlastníkov spoločne obhospodarovaných nehnuteľností sa vzťahujú ustanovenia Občianskeho zákonníka, ak v § 8 ods. 1, § 9 ods. 1 až 3 a 7 až 10, § 10 ods. 4. a § 15 ods. 2 > až 4 tohto zákona neustanovujú inak.

5. Spoločnou nehnuteľnosťou sa rozumie jedna nehnuteľná vec, ktorá pozostáva z viacerých samostatných pozemkov. Spoločná nehnuteľnosť je nedeliteľná okrem prípadov podľa § 8 odseku 2 zákona č. 97/2013. Podielové spoluvlastníctvo spoločnej nehnuteľnosti nemožno zrušiť a vysporiadať podľa všeobecných ustanovení o zrušení a vysporiadaní spoluvlastníctva podľa § 141 a 142 Občianskeho zákonníka.

· Od pozemku alebo pozemkov patriacich do spoločnej nehnuteľnosti možno na základe rozhodnutia zhromaždenia oddeliť novovytvorený pozemok (ďalej len „oddelená časť spoločnej nehnuteľnosti“), 
· ak: ide o prevod vlastníckeho práva k pozemku zastavanému stavbou povolenou podľa Zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, ak nejde o neoprávnenú stavbu s poukázaním na ustanovenie. § 135c ods. 1 Občianskeho zákonníka.

· sa mení účelové využitie spoločnej nehnuteľnosti alebo jej časti podľa § 17 ods. 4 zákona č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a ustanovenie § 7 ods. 1 zákona č. 326/2005 Z. z. o lesoch v znení neskorších predpisov.

· ide o prechod vlastníckeho práva k pozemkom vyvlastnením alebo na účel, na ktorý možno pozemok vyvlastniť, Napríklad podľa § 108 zákona č. 50/1976 Zb. v znení neskorších predpisov a § 23 až 24a zákona č. 319/2002 Z. z. o obrane Slovenskej republiky v znení neskorších predpisov.

· tak ustanovuje osobitný predpis, napríklad § 11 ods. 13 zákona Slovenskej národnej rady č. 330/1991 Zb. v znení neskorších predpisov.

· ide o prevod vlastníckeho práva k pozemku v chránenom území alebo jeho ochrannom pásme podľa § 62 ods. 3 písm. c) a § 63 zákona č. 543/2002 Z. z. o ochrane prírody a krajiny v znení neskorších predpisov.

6. Spoločenstvo užíva pozemky s výmerou zodpovedajúcou podielom na spoločnej nehnuteľnosti, ktoré spravuje, alebo s ktorými nakladá fond podľa § 10 ods. 1 a 2, zákona 97/2013 Z. z. na základe nájomnej zmluvy.

7. Členmi spoločenstva podľa § 2 ods. 1 písm. d) zákona 97/2013 Z.z. sú všetci vlastníci spoločne obhospodarovaných nehnuteľností. 

8. Vlastník spoločne obhospodarovanej nehnuteľnosti podľa § 12 odseku 1 zákona 97/2013 Z z. prenecháva nehnuteľnosti do správy spoločenstva s cieľom spoločného obhospodarovania a užívania na účely podľa § 19 zákona 97/2013 
9. Z. .z., pričom spoločná nehnuteľnosť ani spoluvlastníctvo nehnuteľnosti nevzniká.

10. Členstvo v spoločenstve podľa § 2 ods. 1 písm. d) zákona č. 97/2013 Z. z. vzniká a zaniká prevodom alebo prechodom vlastníckeho práva k spoločne obhospodarovanej nehnuteľnosti. Nadobúdateľ vlastníckeho práva k spoločne obhospodarovanej nehnuteľnosti sa prevodom alebo prechodom vlastníckeho práva stáva členom spoločenstva a vstupuje do práv a povinností člena spoločenstva v rozsahu nadobúdanej nehnuteľnosti.

11. Pomer účasti člena spoločenstva podľa § 2 ods. 1 písm. d) zákona č. 97/2013 Z.z. na výkone práv a povinností vyplývajúcich z členstva v spoločenstve je vyjadrený podielom výmery nehnuteľnosti patriacej členovi spoločenstva na celkovej výmere spoločne obhospodarovaných nehnuteľností všetkých členov spoločenstva.

Článok 3

Vlastník podielu spoločnej nehnuteľnosti  a fond

1. Členmi spoločenstva podľa § 2 ods. 1 písm. a) až c) zákona 97/2013 Z.z. sú všetci vlastníci podielov spoločnej nehnuteľnosti. Pri rozhodovaní zhromaždenia fond vykonáva práva člena spoločenstva, ktorého podiel spoločnej nehnuteľnosti spravuje alebo s ktorým nakladá podľa § 10 ods. 1 a 2 zákona 97/2013 Z.z., len ak zhromaždenie rozhoduje podľa § 14 ods. 4 písm. a), b), d), h) a i) zákona 97/2013 Z.z.
2. Členstvo v spoločenstve vzniká a zaniká prevodom alebo prechodom vlastníckeho práva k podielu spoločnej nehnuteľnosti.
3. Nadobúdateľ vlastníckeho práva k podielu spoločnej nehnuteľnosti vstupuje do práv a povinností člena spoločenstva v rozsahu nadobúdaného podielu a je povinný do dvoch mesiacov odo dňa nadobudnutia vlastníckeho práva pristúpiť k zmluve o spoločenstve. 
4. Pomer účasti členov spoločenstva na výkone práv a povinností vyplývajúcich z členstva v spoločenstve je vyjadrený podielmi na spoločnej nehnuteľnosti.
5. Ak je spoločná nehnuteľnosť zapísaná v katastri nehnuteľností na viacerých listoch vlastníctva a pomer účasti členov spoločenstva na výkone práv a povinností vyplývajúcich z členstva v spoločenstve nemožno určiť podľa odseku 4, možno ho určiť dohodou členov spoločenstva alebo rozhodnutím zhromaždenia.
6. Na prevod podielu spoločnej nehnuteľnosti medzi členmi spoločenstva sa nevzťahuje všeobecné ustanovenie o predkupnom práve podľa § 140 Občianskeho zákonníka, ak nejde o prevod podľa § 11 ods. 2 zákona 97/2013. Ak vlastník podielu spoločnej nehnuteľnosti prevádza svoj spoluvlastnícky podiel, môže ho ponúknuť na predaj ostatným vlastníkom podielov spoločnej nehnuteľnosti prostredníctvom výboru.
7. Prevod alebo prechod vlastníckeho práva k podielu na spoločnej nehnuteľnosti len na niektorých pozemkoch patriacich do spoločnej nehnuteľnosti je podľa § 9 ods. 8 zákona 97/2013 Z.z. zakázaný.
8. Prevod alebo prechod vlastníckeho práva k  podielu na spoločnej nehnuteľnosti alebo k spoločne obhospodarovanej nehnuteľnosti na spoločenstvo Zmluvu o prevode vlastníctva k oddelenej časti spoločnej nehnuteľnosti možno za rovnakých podmienok uzavrieť so všetkými vlastníkmi spoločnej nehnuteľnosti aj jednotlivo na viacerých listinách; tým nie sú dotknuté ustanovenia § 30 ods. 5 písm. a) zákona Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov.
9. Výnos z predaja oddelenej časti spoločnej nehnuteľnosti je príjmom vlastníkov spoločnej nehnuteľnosti, ktorí pristúpili k zmluve o prevode vlastníctva k oddelenej časti spoločnej nehnuteľnosti. Ak vlastnícke podiely na spoločnej nehnuteľnosti spravuje alebo s nimi nakladá fond, zisk z  predaja oddelenej časti spoločnej nehnuteľnosti je príjmom fondu podľa veľkosti podielov spoločnej nehnuteľnosti, ktoré fond spravuje alebo s ktorými nakladá s poukázaním na ustan. § 18 ods. 5 zákona č. 180/1995 Zb. o niektorých opatreniach na usporiadanie vlastníctva k pozemkom v znení neskorších predpisov.
10. Vlastník podielov spoločnej nehnuteľnosti, s ktorými fond nakladá, alebo jeho právny nástupca môže písomne u fondu uplatniť svoje právo na vydanie výnosu z predaja v lehote desiatich rokov odo dňa povolenia vkladu vlastníckeho práva, ak predloží doklady, ktorými preukáže svoj nárok, inak jeho právo zaniká.
11. Na zriadenie vecného bremena zmluvou a na obmedzenie vlastníckeho práva vyvlastnením sa primerane vzťahujú aj ustan. § 9 odseky 10 a 11 zákona č. 97/2013 Z.z.
12. Vlastníci spoločnej nehnuteľnosti môžu spoločnú nehnuteľnosť alebo jej časť prenajať.
13. Fond spravuje podiely spoločnej nehnuteľnosti vo vlastníctve štátu.
14. Fond nakladá s podielmi spoločnej nehnuteľnosti nezistených vlastníkov, alebo ktorých vlastníctvo nie je evidované v katastri nehnuteľností, alebo ku ktorým nebolo vlastnícke právo preukázané v súlade s § 16 zákona č. 330/1991 Zb. v znení neskorších predpisov.
15. Fond nemôže pozemky, ktoré zodpovedajú podielom spoločnej nehnuteľnosti podľa § 10 odsekov 1 a 2 zákona č. 97/2013 Z.z., sám užívať, ale ich na účely podnikania podľa § 19 zákona č. 97/2013 Z.z. prenajíma spoločenstvu, alebo za rovnakých podmienok tomu, komu členovia spoločenstva prenajali spoločnú nehnuteľnosť.
16. Fond vykonáva práva člena spoločenstva, len ak zhromaždenie rozhoduje o:
a) schvaľovaní zmluvy o spoločenstve a jej zmeny, 
b) schvaľovaní stanov a ich zmeny, 
c) oddelení časti spoločnej nehnuteľnosti podľa § 8 ods. 2, zákona 97/2013 Z.z. 
d) vstupe a podmienkach vstupu spoločenstva do obchodnej spoločnosti alebo do družstva, 
e) zrušení spoločenstva.
17. Ostatné práva a povinnosti fondu sa spravujú príslušnými ustanoveniami zákona 97/2013 Z .z.
Článok 4

Orgány pozemkového spoločenstva a spravovanie spoločenstva.
1. Orgánmi spoločenstva sú:

a) zhromaždenie,

b) výbor,

c) dozorná rada,

2. Do orgánov spoločenstva môžu byť volení členovia spoločenstva, alebo ich úradne overení splnomocnení zástupcovia s právami a povinnosťami člena starší ako 21 rokov, alebo zástupcovia právnických osôb, ktoré sú členmi spoločenstva. Členom dozornej rady môže byť aj fyzická osoba, ktorá nie je členom spoločenstva.
3. Volebné obdobie orgánov spoločenstva je 5 rokov. 
Článok 5

Zhromaždenie pozemkového spoločenstva

1. Zhromaždenie je najvyšším orgánom spoločenstva. Zhromaždenie sa skladá zo všetkých členov spoločenstva. Zasadnutie zhromaždenia zvoláva výbor spoločenstva najmenej raz za rok. 
2. Výbor je povinný pozvať na zasadnutie zhromaždenia najmenej 30 dní pred termínom zasadnutia zhromaždenia všetkých členov spoločenstva a fond, ak fond spravuje podiely spoločnej nehnuteľnosti alebo s nimi nakladá. 
3. Výbor najmenej 25 dní pred termínom zasadnutia zhromaždenia, pošle spoluvlastníkom pozvánku. Zároveň toto oznámenie uverejní na web stránke obce Liptovský Peter.
4.  V pozvánke na zasadnutie zhromaždenia a v oznámení o zasadnutí zhromaždenia výbor uvedie názov a sídlo spoločenstva, miesto, dátum a hodinu zasadnutia zhromaždenia, údaj, či ide o čiastkovú schôdzu alebo mimoriadne zasadnutie zhromaždenia, program zasadnutia zhromaždenia a poučenie o možnosti zúčastniť sa zasadnutia prostredníctvom zástupcu na základe splnomocnenia. 
5. Ak vlastník podielu spoločnej nehnuteľnosti prevádza svoj podiel podľa § 9 ods. 7 alebo ak fond prevádza podiel vo vlastníctve štátu podľa § 11 ods. 2, výbor to uvedie v programe zasadnutia zhromaždenia. 
6. Výbor je povinný informovať obvodný lesný úrad o zasadnutí zhromaždenia do 30 dní odo dňa jeho konania.
7. Výbor je povinný zvolať zasadnutie zhromaždenia, ak ho o to písomne požiadajú členovia spoločenstva, ktorých hlasy predstavujú aspoň tretinu hlasov členov spoločenstva, v termíne, ktorý navrhnú členovia spoločenstva. Ak výbor nezvolá zasadnutie zhromaždenia, alebo ak ho zvolá v inom termíne, na ktorom sa nedohodol s členmi spoločenstva, ktorí ho o zvolanie zasadnutia zhromaždenia požiadali, zasadnutie zhromaždenia zvolá na návrh splnomocneného zástupcu členov spoločenstva obvodný lesný úrad; obvodný lesný úrad má povinnosti výboru podľa § 14 odseku 1 zákona 97/2013 Z .z.
8. Ak uplynie volebné obdobie orgánu spoločenstva a nie je zvolený nový orgán, zasadnutie zhromaždenia zvolá obvodný lesný úrad. Takto zvolaného zasadnutia zhromaždenia sa zúčastní zamestnanec miestne príslušného obvodného lesného úradu, ktorý ho bude viesť až do zvolenia predsedu zhromaždenia.
9. Do pôsobnosti zhromaždenia patrí:
a) schvaľovať zmluvu o spoločenstve a jej zmeny,

b) schvaľovať stanovy a ich zmeny,

c) voliť a odvolávať členov orgánov spoločenstva,

d) rozhodovať o oddelení časti spoločnej nehnuteľnosti podľa § 8 ods. 2 zákona č. 97/2013,

e) rozhodovať o hospodárení spoločenstva, spôsobe užívania spoločnej nehnuteľnosti a spoločne obhospodarovaných nehnuteľností a nakladaní s majetkom spoločenstva,

f) schvaľovať ročnú účtovnú závierku,

g) rozhodovať o rozdelení zisku a spôsobe úhrady straty,

h) rozhodovať o vstupe a podmienkach vstupu spoločenstva do obchodnej spoločnosti alebo do družstva,

i) rozhodovať o zrušení spoločenstva,

j) rozhodovať o ďalších záležitostiach spoločenstva, ak rozhodovanie o nich nie je zverené iným orgánom spoločenstva.

10. Každý člen spoločenstva má pri rozhodovaní o právach a povinnostiach taký počet hlasov, aký mu patrí podľa pomeru účasti člena spoločenstva na výkone práv a povinností podľa § 9 ods. 4 zákona 97/2013 Z.z.

11. Zhromaždenie rozhoduje o :

a) schvaľovaní zmluvy o spoločenstve a jej zmeny, 
b) schvaľovaní stanov a ich zmeny, 
c) oddelení časti spoločnej nehnuteľnosti podľa § 8 ods. 2, zákona 97/2013 Z.z. 
d) vstupe a podmienkach vstupu spoločenstva do obchodnej spoločnosti alebo do družstva, 
e) zrušení spoločenstva
 nadpolovičnou väčšinou všetkých hlasov členov spoločenstva. 

12. V ostatných prípadoch než je uvedené v predchádzajúcom odseku zhromaždenie rozhoduje nadpolovičnou väčšinou hlasov členov spoločenstva, ktorých podiely na spoločnej nehnuteľnosti nespravuje, alebo s ktorými nenakladá fond podľa § 10 ods. 1 a 2 zákona 97/2013 Z.z.. Prehlasovaní členovia spoločenstva majú právo obrátiť sa na súd, aby rozhodol o neplatnosti rozhodnutia zhromaždenia.
13. Zhromaždenie môže zasadať formou čiastkových schôdzí, ak o tom rozhodne výbor, pričom čiastkové schôdze sú súčasťou jedného zasadnutia zhromaždenia. Každý člen spoločenstva môže hlasovať len na jednej z čiastkových schôdzí. Pri rozhodovaní sa sčítavajú hlasy odovzdané na všetkých čiastkových schôdzach. Na zvolávanie čiastkovej schôdze sa primerane vzťahuje § 14 ods. 1 zákona 97/2013 Z.z.

14. Výbor môže zvolať mimoriadne zasadnutie zhromaždenia, ak sa hlasovania na zhromaždení aspoň dvakrát počas šiestich mesiacov nezúčastnia členovia spoločenstva, ktorí disponujú nadpolovičnou väčšinou hlasov podľa § 15 odseku 2 zákona 97/2013 Z.z. Na mimoriadnom zasadnutí zhromaždenie rozhoduje nadpolovičnou väčšinou hlasov prítomných členov spoločenstva. Zhromaždenie nemôže na mimoriadnom zasadnutí rozhodovať o veciach podľa § 14 ods. 4 písm. a) až d), h) a i) zákona 97/2013 Z.z.

15. Zo zasadnutia každého i čiastkového zhromaždenia sa vyhotovuje zápisnica, ktorú podpisuje predseda pozemkového spoločenstva, predseda dozornej rady, zapisovateľ a dvaja členovia zhromaždenia určení zhromaždením ako overovatelia. V prípade, že tak určuje zákon alebo osobitný predpis zo zasadnutia alebo čiastkového hlasovania sa vyhotovuje notárska zápisnica.

16.  Rokovací a volebný poriadok upravuje príloha, ktorá je súčasťou týchto stanov.

17.  Výbor spoločenstva môže rozhodnúť o uskutočnení zasadnutia zhromaždenia formou korešpondenčného hlasovania v zmysle §14 odst.6 Zákona NR č. 97/2013 Z. z., ak to vyplýva zo zmluvy o spoločenstve, alebo zo stanov. Výbor pripojí k pozvánke materiály o ktorých má zhromaždenie rokovať, hlasovacie lístky a návratovú obálku a v pozvánke uvedie dátum, do ktorého má byť odoslaná návratová obálka s hlasovacím lístkom a poučenie o spôsobe hlasovania a úprave hlasovacieho lístka. Na zvolanie zasadnutia zhromaždenia formou korešpondenčného hlasovania sa primerane vzťahujú odseky 2 až 4 §14 zákona č. 97/2013  Z .z.
Článok 6
Výbor pozemkového spoločenstva
1. Výbor je výkonným a štatutárnym orgánom spoločenstva. Výbor má najmenej 5 členov a to predsedu, podpredsedu, tajomníka, hospodára a najviac troch členov. Predsedu spoločenstva volí zhromaždenie. 

2. Výbor riadi činnosť spoločenstva a rozhoduje o všetkých záležitostiach, o ktorých to ustanovuje tento zákon, zmluva o spoločenstve, alebo tieto stanovy, alebo o ktorých tak rozhodne zhromaždenie, ak nie sú zverené týmto zákonom iným orgánom spoločenstva.

3. Výbor koná za členov spoločenstva okrem členov spoločenstva podľa § 10 ods. 1 a 2 zákona 97/2013 Z.z. pred súdmi a orgánmi verejnej správy vo veciach podnikania na spoločnej nehnuteľnosti alebo na spoločne obhospodarovaných nehnuteľnostiach, ich spoločného užívania a obstarávania spoločných vecí vyplývajúcich z ich vlastníctva.
4. Výbor zodpovedá za svoju činnosť zhromaždeniu. Za výbor koná navonok predseda spoločenstva. Ak je na právny úkon, ktorý robí výbor, predpísaná písomná forma, je potrebný podpis predsedu a aspoň jedného ďalšieho člena výboru.
5. Predsedu spoločenstva v čase jeho neprítomnosti zastupuje poverený člen výboru zapísaný v registri.
6. Členovi výboru možno priznať za výkon jeho funkcie odmenu. Výšku odmeny určí zhromaždenie.
7. Rokovanie výboru organizuje a riadi predseda výboru. Predseda výboru riadi a organizuje bežnú činnosť spoločenstva medzi zasadaniami výboru. Výbor sa spravidla stretáva na rokovaní 1x mesačne, v prípade potreby aj častejšie.  Na prijatie uznesenia je potrebný súhlas nadpolovičnej väčšiny členov výboru. Na rokovaniach výboru sa zúčastňuje aj člen dozornej rady s hlasom poradným. 

8. Rokovanie výboru je neverejné a môže sa ho zúčastniť, ktorýkoľvek člen spoločenstva, alebo jeho právny zástupca na základe písomného splnomocnenia, ktorého podpis na plnomocenstve je úradne osvedčený.
9. Výbor môže samostatne rozhodnúť o  použití finančných prostriedkov spoločenstva vo výške určenej na tento účel v rozpočte na  kalendárny rok. 
10. Výbor pripravuje písomný materiál a podklady na rokovanie zhromaždenia, návrh na doplnenie a zmeny zmluvy o založení a stanov, hlasovacieho a volebného poriadku, správ o hospodárení a návrh rozpočtu a predkladá ich na schválenie zhromaždeniu.

11. Výbor neodkladne informuje dozornú radu spoločenstva o všetkých skutočnostiach, ktoré môžu podstatne ovplyvniť vývoj  činnosti a stav majetku spoločenstva, najmä jeho likviditu.

12. Členovia výboru pri výkone svojej pôsobnosti nesmú uprednostňovať svoje záujmy, záujmy len niektorých členov spoločenstva alebo záujmy tretích osôb pred záujmami spoločenstva. Na náhradu škody členov výboru spoločenstva, ktorú spôsobili porušením svojich povinností pri výkone svojej pôsobnosti sa vzťahujú ustanovenia Občianskeho zákonníka, ak ide o pracovnoprávny vzťah k spoločenstvu vzťahujú sa ustanovenia Zákonníka práce.

13. Ak sa člen výboru spoločenstva alebo člen Dozornej rady vzdá funkcie, je z funkcie odvolaný alebo výkon jeho funkcie zanikne smrťou, alebo sa skončí inak, môže výbor spoločenstva vymenovať náhradného člena výboru spoločenstva zvoleného nadpolovičnou väčšinou a požiada o zápis zmeny do registra PS. Člen výboru spoločenstva, alebo Dozornej rady, sa môže vzdať funkcie, alebo môže byť z funkcie odvolaný zhromaždením. Ak sa člen výboru alebo člen dozornej rady vzdá funkcie, mimo konania valného zhromaždenia,  musí doručiť písomné oznámenie o  vzdaní sa funkcie výboru pozemkového spoločenstva a dozornej rade. Vzdanie sa funkcie je účinné dňom písomného doručenia výboru a dozornej rade.. Ak sa vzdá funkcie na zasadnutí zhromaždenia, alebo je odvolaný zhromaždením, je vzdanie sa funkcie účinné dňom konania zhromaždenia, alebo dňom konania posledného čiastkového zhromaždenia na základe sčítania výsledkov hlasovania všetkých čiastkových zhromaždení. 
14. Z rokovania výboru spoločenstva sa vyhotovuje zápisnica, ktorá musí obsahovať okrem formálnych náležitostí všetky zásadné skutočnosti z rokovania, vrátane výsledkov hlasovania a presného znenia všetkých rozhodnutí formou uznesenia, ktoré musí byť označené poradovým číslom a kalendárnym rokom, musí byť dostupná k nahliadnutiu každému členovi výboru spoločenstva a doručená predsedovi dozornej rady. Zápisnicu podpisujú všetci členovia výboru prítomní na rokovaní.

Článok 7
Dozorná rada pozemkového spoločenstva
Dozorná rada kontroluje činnosť spoločenstva a prerokúva sťažnosti jeho členov. Dozorná rada zodpovedá za výkon svojej činnosti zhromaždeniu.
1. Dozorná rada má troch členov. Členstvo v dozornej rade je nezlučiteľné s členstvom vo výbore.

2. Na čele dozornej rady stojí predseda dozornej rady. Predsedu dozornej rady volí zhromaždenie.
3. Členovi dozornej rady možno priznať za výkon jeho funkcie odmenu. Výšku odmeny určí zhromaždenie.

4. Dozorná rada má právo zvolať zhromaždenie, ak dochádza alebo už došlo k bezdôvodnému zníženiu majetku spoločenstva alebo ak je podozrenie, že došlo k porušeniu tohto zákona alebo iných všeobecne záväzných právnych predpisov alebo k porušeniu zmluvy o spoločenstve alebo stanov. Dozorná rada má v takom prípade povinnosti výboru podľa § 14 ods. 1 zákona č. 97/2013 Z.z.

5. Dozorná rada každú sťažnosť člena pozemkového spoločenstva eviduje v samostatnej evidencii. Pri požiadaní o písomnú odpoveď na sťažnosť, musí sťažovateľovi písomne odpovedať do 30 dní od obdržania sťažnosti s uvedením opatrení a informovať o vykonaní prijatých opatrení. V prípade zistenia stavu, ktorý by odporoval zmluve o  založení spoločenstva, stanovám a právnym predpisom, musí informovať sťažovateľa v rovnakom termíne aj o opatreniach vykonaných na odstránenie tohto stavu.
6. Dozorná rada predkladá správu o výkone kontrolnej činnosti pravidelne na riadnom zasadnuté zhromaždenia.
7. Všetky orgány pozemkového spoločenstva, okrem zhromaždenia, sú povinné poskytnúť dozornej rade požadované informácie a súčinnosť pri výkone kontrolnej činnosti. V prípade zistenia porušenia právnych predpisov, Zmluvy o  založení pozemkového spoločenstva alebo týchto stanov, dáva návrh na odstránenie

nedostatkov a kontroluje jeho plnenie. 

8. Dozorná rada sa vyjadruje k ročnej účtovnej závierke a k návrhu na rozdelenie zisku, prípadne spôsobu úhrady straty. Jej vyjadrenie je súčasťou materiálu predkladaného zhromaždeniu.

9. Dozorná rada plní aj funkciu zmierovacej komisie a rieši spory medzi členmi spoločenstva, ktoré sa týkajú ich práv a povinností vyplývajúcich z členstva v spoločenstve. Zmierovacia komisia nemôže rozhodovať o vlastníckych vzťahoch k nehnuteľnosti.

10. Prerokovaniu sporu zmierovacou komisiou,  predchádza konaniu pred súdom.

11. Zmierovacia komisia rieši spory medzi členmi spoločenstva podľa zákona, podľa zmluvy o založení a podľa platných stanov.

Článok 8

Zoznam spoločenstva
1. Spoločenstvo vedie zoznam. 

2. Do zoznamu sa zapisuje meno, priezvisko, trvalý pobyt a dátum narodenia fyzickej osoby, názov, sídlo a identifikačné číslo právnickej osoby, pomer účasti člena spoločenstva na výkone práv a povinností, dátum a právny dôvod vzniku členstva v spoločenstve a dátum zápisu do zoznamu.

3. Do zoznamu sa zapisujú všetky zmeny evidovaných skutočností vrátane zmien v členstve spoločenstva. Členovia spoločenstva a fond sú povinní všetky zmeny evidovaných skutočností nahlásiť spoločenstvu do dvoch mesiacov odo dňa ich vzniku. Spoločenstvo je povinné zapísať do zoznamu zmeny evidovaných skutočností do piatich dní odo dňa ich nahlásenia.

4. Spoločenstvo je povinné každoročne do 31. marca zaslať obvodnému lesnému úradu  zoznam aktualizovaný k 31. decembru predchádzajúceho roka.

5. Člen spoločenstva a fond má právo nahliadnuť do zoznamu a žiadať a robiť si z neho výpisy. Orgán spoločenstva, ktorý zoznam vedie, je povinný umožniť každému, kto osvedčí právny záujem, nahliadnuť do zoznamu, vydať členovi spoločenstva, ktorý o to písomne požiada, potvrdenie o členstve v spoločenstve a výpis zo zoznamu.
Článok 9
Práva a povinnosti člena

1. Okrem práv a povinností člena spoločenstva vyplývajúcich s jednotlivých ustanovení zákona 97/2013 Z.z. má člen spoločenstva aj tieto práva a povinnosti:
a) Zúčastňovať sa na riadení spoločenstva hlasovaním na zhromaždení, pričom člen spoločenstva rešpektuje organizačné opatrenia platné pre konanie   zhromaždenia.
b) Vyžadovať na zhromaždení vysvetlenia, podávať návrhy k prerokovávanému programu,  voliť a byť volený do orgánov spoločenstva.

c) Nahliadať do zoznamu členov spoločenstva a žiadať výpisy jeho zápisu zo zoznamu.

d) Vykonávať činnosť na dosiahnutie účelu spoločenstva a zdržať sa konania, ktoré by tomuto účelu odporovalo.

e) Rešpektovať a plniť rozhodnutia orgánov spoločenstva.

f) Nahradiť škodu, ktorú spôsobil svojim konaním proti dobrým mravom, právnym predpisom, spoločenskej zmluve a stanovám.  

g) Plnenie povinností vo väčšom rozsahu, ako zodpovedá členovi spoločenstva podľa pomeru jeho účasti na výkone práv a povinností vyplývajúcich z vlastníckeho práva k spoločnej nehnuteľnosti, alebo spoločne obhospodarovanej nehnuteľnosti, môže člen spoločenstva prevziať na seba len dobrovoľne a so súhlasom ostatných členov spoločenstva. 
Článok 10

Funkcie v spoločenstve.

1. Pre potreby zabezpečenia činnosti spoločenstva vznikajú najmä funkcie:

a) odborný lesný hospodár

b) ďalší pracovníci podľa potreby pozemkového spoločenstva na sezónne práce. 

2. Odborný lesný hospodár vykonáva odborné hospodárenie v lesoch. Odborným lesným hospodárom môže byť ustanovená osoba, ktorá je oprávnená vykonávať takúto činnosť na základe príslušného vzdelania a potrebnej licencie, ktorého schválil obvodný lesný úrad. Štátnu správu lesného hospodárstva vykonáva Okresný úrad, odbor lesného a pôdneho hospodárstva v Liptovskom Mikuláši.

3. Výbor riadi a kontroluje činnosť osôb uvedených v ods. 1 tohto článku, ktorých v prípade potreby tieto prizýva na rokovanie výboru a od nich vyžaduje potrebné informácie s ich činnosti. 

Článok 11

Hospodárenie spoločenstva

1. Pozemkové spoločenstvo na účely podnikania na spoločnej nehnuteľnosti alebo na spoločne obhospodarovaných nehnuteľnostiach, ich spoločného užívania a obstarávania spoločných vecí vyplývajúcich z vlastníctva k nim vykonáva činnosť v súlade s ustanovrním § 19 zákona 97/2013 Z.z.
2. Pozemkové spoločenstvo hospodári so spoločnými nehnuteľnosťami, ktoré sú vo vlastníctve jednotlivých vlastníkov podielov. Tieto nehnuteľnosti má pozemkové spoločenstvo len v užívaní.
3. Pozemkové spoločenstvo hospodári s vlastným majetkom, ktorý má vo svojom vlastníctve. Tento majetok môže nadobudnúť z prenájmu, príspevkov, vkladov, darov, dotácií a príjmov. Práva a povinnosti členov k tomuto majetku sa riadia zásadou primeranosti podľa veľkosti vlastníckych podielov členov. 
4. Výkon práva poľovníctva bol postúpený do prenájmu poľovníckym združeniam na základe Zmluvy o prenájme.
5. Účtovná evidencia sa vedie v zmysle platných právnych predpisov a nariadení. Hospodár priebežne vedie účtovnú agendu.
6. Vedením a archivovaním administratívnej agendy je poverený tajomník.
7. Podiel člena spoločenstva na zisku a majetku určenom na rozdelenie medzi členov spoločenstva sa určí podľa pomeru účasti člena spoločenstva na výkone práv a povinností, ak zo zmluvy o spoločenstve, stanov alebo rozhodnutia zhromaždenia nevyplýva niečo iné.
Článok 12

Odmeňovanie členov orgánov spoločenstva

1. Odmeňovanie členov orgánov pozemkového spoločenstva určuje a schvaľuje  zhromaždenie.
Článok 13

Zmena a zánik spoločenstva
1. Do registra Okresného úradu v Liptovskom Mikuláši, Pozemkového a lesného odboru sa zapisujú zmeny v súlade s ustanoveniami zákona 97/2013.

2. Návrh na zápis zmeny údajov v registri a návrh na zápis zrušenia spoločenstva podáva navrhovateľ, ktorým je predseda spoločenstva a aspoň jeden člen výboru zapísaný v registri, alebo zvolený zhromaždením.

3. Návrh na zápis zmeny údajov v registri musí obsahovať údaje, ktoré sa majú z registra vymazať a ktoré sa majú do registra zapísať, a prílohy, ktorými sú:
a) uznesenie zhromaždenia, ak ide o zmeny, o ktorých rozhoduje zhromaždenie podľa § 14 ods. 4 písm. a) až c) a  h) až j) zákona 97/2013,
b) listiny, z ktorých vyplývajú zmeny údajov uvedené v návrhu.

4. Podpis navrhovateľa v návrhu na zápis spoločenstva alebo zmeny do registra musí byť úradne osvedčený.

5. Spoločenstvo sa zrušuje:
a) ak sa výlučným vlastníkom všetkých podielov spoločnej nehnuteľnosti stáva jeden člen spoločenstva,
b) premenou spoločenstva na obchodnú spoločnosť alebo na družstvo,
c) dňom uvedeným v rozhodnutí súdu o zrušení spoločenstva, inak dňom, keď toto rozhodnutie nadobudlo právoplatnosť.
d) vyhlásením konkurzu,
e) rozhodnutím zhromaždenia.

Spoločenstvo sa zrušuje s likvidáciou alebo bez likvidácie. Ak sa spoločenstvo zrušuje s likvidáciou, primerane platia ustanovenia § 70 až 75a Obchodného zákonníka. Likvidácia sa nevyžaduje, ak sa zamietol návrh na vyhlásenie konkurzu pre nedostatok majetku alebo ak po skončení konkurzného konania nezostane spoločenstvu žiadny majetok.
Návrh na zápis zrušenia spoločenstva musí obsahovať názov spoločenstva, sídlo spoločenstva, identifikačné číslo organizácie spoločenstva, dôvod zrušenia spoločenstva a prílohu, ktorou je listina preukazujúca skutočnosť, na základe ktorej sa spoločenstvo zrušuje.

6. Navrhovateľ podľa § 25  odseku 1 zákona 97/2013 Z.z. je povinný v lehote 60 dní odo dňa zmeny údajov podľa § 23 ods. 1 písm. a), b) a d) až g) zákona 97/2013 Z.z. podať návrh na zápis podľa § 25 odseku 2 zákona č. 97/2013, vzniku skutočnosti, na základe ktorej sa spoločenstvo zrušuje, podať návrh na zápis zrušenia spoločenstva podľa § 25 odseku 3 zákona 97/2013.

7. Podpis navrhovateľa v návrhu na zápis musí byť osvedčený.

8. Spoločenstvo zaniká dňom výmazu z registra pozemkových spoločenstiev.

Článok 14

Záverečné ustanovenia

     Pokiaľ niektoré ustanovenie týchto Stanov sa stane neplatným alebo sporným, použije sa právny predpis, ktorý je svojou povahou a účelom najbližšie ustanoveniu týchto Stanov. Ak právny predpis nemožno použiť, postupuje sa podľa rozhodnutia dozornej rady a valného zhromaždenia.

Článok 15

Zrušovacie ustanovenie
Zrušujú sa v celom rozsahu:

Stanovy Urbárskeho pozemkového spoločenstva Liptovský Peter,  ktoré   boli schválené valným zhromaždením dňa 8.marca 2008. 
Účinnosť
Tieto Stanovy boli schválené uznesením  zhromaždenia Urbárskeho pozemkového spoločenstva Liptovský Peter  dňa  15.februára 2014 počtom hlasov 16 392, t.j. 61,85 % všetkých hlasov.
 Doplnené dodatkom č .1 čl. 5.bod 17, schváleným zhromaždením vlastníkov  dňa 1.4.2023 počtom hlasov 16 681 t .j. 64,37% .
Účinnosť nadobúdajú dňom ich schválenia.
Predseda :   v.r.                        Podpredseda: v.r.                        Hospodár: v.r.

